ተመድ በሶማሊያ የሚገኘዉን የአሚሶም ጦር እስከ ሐምሌ ድረስ በሀገሪቱ እንዲቆይ ዉሳኔ አስተላለፈ
የተባበሩት መንግስታት ድርጅት በሶማሊያ የሚገኘዉን የአሚሶም ጦር እስከ ሀምሌ ድረስ በሀገሪቱ እንዲቆይ ዉሳኔ አስተላልፏል።የተባበሩት መንግስታት ድርጅት የፀጥታዉ ምክር ቤት ማክሰኞ እለት ባስተላለፈዉ ዉሳኔ በሶማሊያ ተልዕኮ ያለዉ የአህጉሪቱ የጦር ጥምረት አሚሶም እስከ ፈረንጆቹ ሀምሌ መጨረሻ ድረስ በሶማሊያ የሚኖረው ቆይታ እንዲያራዝም ከዉሳኔ ደርሷል።እንደ አዉሮፓዊያኑ አቆጣጠር በ2007 ስራዉን የጀመረዉ የአሚሶም ተልዕኮ በአለም አቀፉ ማህበረሰብ እዉቅና የተቸረዉን የሶማሊያ መንግስት ከሽብር ጥቃቶች ለመከላከል ታስቦ የተቋቋመ ሲሆን በምስራቅ አፍሪካ የአልቃይዳ አንጃ የሆነዉን አልሸባብ የሽብር ቡድን መዋጋት ደግሞ የተልዕኮዉ ዋነኛ ተግባር እንደሆነ ይነገራል።በተባበሩት መንግስታት ድርጅት እዉቅና የተሰጠዉና በአለም አቀፉ ማህበረሰብ ድጋፍ የሚደረግለት አሚሶም በአሁኑ ጊዜ 22 ሺህ 126 ወታደሮች በሶማሊያ ማዝመቱ ይታወቃል፡፡
 የፀጥታዉ ምክር ቤት የአሚሶምን የሶማሊያ ቆይታ ለማራዘም ከዉሳኔ ላይ የደረሰዉ በቀጣይ የሶማሊያ እጣ ፈንታ ዙሪያ የተባበሩት መንግስታት እ.አ.አ በቀጣዩ ሰኔ 15 ለሚያስተላልፈዉ የመፍትሄ አቅጣጫ ሁኔታዎችን ለማመቻቸት በማሰብ እንደሆነም ተነግሯል፡፡ምክር ቤቱ አሁን ባስተላለፈዉ ዉሳኔ መሰረት እስከ አዉሮፓዊያኑ ጥቅምት 30 ድረስ በሶማሊያ የሚገኘዉን የታጠቀ ኃይል ቁጥር ወደ 20 ሺህ 626 እንዲቀንስ ለአፍሪካ ህብረት ሀላፊነት መስጠቱም ተነግሯል።ይህም የሚሆነዉ 1 ሺህ 40 ተጨማሪ የፀጥታ ኃይሎችን ወደ ሶማሊያ ለመላክና ድጋፍ ለማድረግ በማሰብ ስለመሆኑም ተነግሯል።ባለፈዉ አመት ብቻ 1 ሺህ የሚሆኑ የአሚሶም ወታደሮች ሶማሊያን ለቀዉ ስለመዉጣታቸዉ ተነግሯል።ከዛም ባለፈ የፀጥታዉ ምክር ቤት ለሶማሊያ የሚደረገዉ የሎጂስቲክስ ድጋፍ በሚቀጥልበት ሁኔታ ላይም ከስምምነት ላይ ደርሷል።በማክሰኞ እለቱ ገለፃ ላይ የተገኙት የተባበሩት መንግስታት ድርጅ ዋና ፀኃፊ የሶማሊያ ልዩ መልዕክተኛ ሚካኤል ኬቲንግ እንዳሉት፥ አሚሶም ከፍተኛ የሰዉ መስዋዕትነትን እየከፈለም ቢሆን በሶማሊያ ከፍተኛ አስተዋፅኦን እያደረገ ይገኛል።በተለይም የዜጎችን ደህንነት በመጠበቅ፣ የጉዞ መስመሮችን ሰላማዊ  በማድረግና አጠቃላይ በሶማሊያ የፖለቲካ ስርአት መሻሻል አልሸባብ ሚና ከፍ ያለ ነዉ ብለዋል።በሶማሊያ ፖለቲካ ላይ ጥናት የሚያደርጉ ምሁራን የአሚሶም ጦር በሶማሊያ ባይሰማራ ኖሮ ሶማሊያ ከዚህ በባሰ ዉጥንቅጥና መከራ ዉስጥ በገባች ነበር ሲሉ ይገልፃሉ። በተለይም አሁን ያለዉ የሶማያ ጦር ያልተደራጀና ከየጎሳዉ የተሰባሰበ የሚሊሻጥርቅም ስለመሆኑም በመግለፅ።ከዛም ባለፈ በወጉ ያልሰለጠነ መሆኑም ሌላዉ የሶማሊያ ጦር ድክመት ነዉ ባዮች በርካቶች ናቸዉ።በርግጥ አሁን በሶማሊያ ያለዉን የአሚሶም ጦር በ2020 ሙሉ በሙሉ ከሀገሪቱ የማስወጣት እቅድ የተያዘ ቢሆንም፣ ለአሚሶም ተልዕኮ ወታደሮቻቸዉን የሚያዋጡት የጂቡቲ፣ ኢትዮጵያ፣ ኬንያ እና ኡጋንዳ መሪዎች ባለፈዉ መጋቢት ወር ባደረጉት ዉይይት በ2020 ወታደሮቹን ለማስወጣዉ የጊዜ ገደብ ትክክለኛ ያልሆነና ወቅታዊ ጉዳዮችን ያላገናዘበ ከመሆኑም ባለፈ አሚሶም እስካሁን ያገኛቸዉን ድል ዉሃ እንዲበላዉ የሚያደርግ ነዉ የሚል ድምዳሜ ላይ ደርሰዋል።ለበርካታ ዓመታት በመንግስት አልባ ሀገር ምሳሌነት የምትጠቀሰዉ ሶማሊያ ችግሮችና ፈተናዎች መከራዋን ሲያበሏት አመታት አልፈዋል።አሁንም ቢሆን ሽብር የሶማሊያ ስጋት ሆኖ ቀጥሏል። እናም በዚህ ሁሉ መከራ ዉስጥ ሆና መፃኢ እድሏን ለመወሰን ትፍጨረጨራለች። ዜጎቿም ሰላማዊ ህይወትን የሚኖሩበትን ጊዜ በተስፋ ይናፍቃሉ። (የኤ ኤፍ ፒ)